ทุนสำรองพุ่งปรี้ด 4.16 หมื่นล้านบาท
ธปท.เผยทุนสำรองพุ่งปรี้ดจากสัปดาห์ก่อนหน้าถึง 4.16 หมื่นล้านบาท เพิ่มเป็น 4.854 ล้านล้านบาท หลังธปท.จำเป็นต้องซื้อเงินเหรียญสหรัฐเก็บเข้าทุนสำรองชะลอไม่ให้บาทแข็งค่าเร็วเกินไป
27 ส.ค. 2553

ธปท.เผยทุนสำรองพุ่งปรี้ดจากสัปดาห์ก่อนหน้าถึง 4.16 หมื่นล้านบาท เพิ่มเป็น 4.854 ล้านล้านบาท หลังธปท.จำเป็นต้องซื้อเงินเหรียญสหรัฐเก็บเข้าทุนสำรองชะลอไม่ให้บาทแข็งค่าเร็วเกินไป 
ธนาคารแห่งประเทศไทย(ธปท.) รายงานฐานะทุนสำรองระหว่างประเทศล่าสุด ณ วันที่ 20 ส.ค.พบว่า อยู่ที่ระดับ 1.540 แสนล้านเหรียญสหรัฐ หรือประมาณ 4.85 ล้านล้านบาท เพิ่มขึ้นถึง 1,300 ล้านเหรียญสหรัฐ หรือประมาณ 4.16 หมื่นล้านบาท จากสัปดาห์ก่อนหน้าอยู่ที่ระดับ 1.527 แสนล้านบาท หรือประมาณ 4.857 ล้านล้านบาท ด้านฐานะสุทธิสัญญาซื้อขายเงินตราต่างประเทศแลกกับเงินบาทล่วงหน้า(Forward)อยู่ที่ระดับ 1.18 หมื่นล้านเหรียญสหรัฐ เพิ่มขึ้น 800 ล้านเหรียญสหรัฐ จากสัปดาห์ก่อนหน้าอยู่ที่ 1.10 หมื่นล้านเหรียญสหรัฐ 
ทั้งนี้ คาดว่าสาเหตุที่ทุนสำรองเพิ่มขึ้นมากถึง 4.16 หมื่นล้านบาท ภายในระยะเวลาสั้นๆเพียง 1 สัปดาห์ น่าจะเป็นเพราะในช่วงนี้เงินทุนต่างชาติเลือกไหลเข้ามาลงทุนในไทยจำนวนมากขึ้นอย่างต่อเนื่อง กดดันให้ค่าเงินบาทแข็งค่าขึ้นเร็ว ทำให้ธปท.มีความจำเป็นต้องเข้าดูแลไม่ให้ค่าเงินบาทไม่ให้แข็งค่าเร็วเกินไป และไม่ให้ผันผวน ด้วยการเข้าซื้อเงินเหรียญสหรัฐในตลาดเข้าเก็บในทุนสำรองจำนวนมาก เพื่อชะลอการแข็งค่าของเงินบาท ส่งผลให้ค่าเงินบาทผันผวนน้อยที่สุดในสกุลเงินในภูมิภาค ยกเว้นเงินหยวนของจีน ล่าสุดเงินบาทเคลื่อนไหวอยู่ที่ระดับ 31.30 -31.33 บาท/เหรียญสหรัฐ 
อย่างไรก็ตาม ฐานเงินหรือเงินสดหมุนเวียนในมือภาคประชาชนอยู่ที่ 1.031 ล้านล้านบาท เพิ่มขึ้นจากสัปดาห์ก่อนหน้า 400 ล้านบาท โดยปริมาณเงินทยอยเพิ่มขึ้นตามทิศทางการขยายตัวของเศรษฐกิจ